b'\n_START_ARTICLE_\nMartin Ehrlich\n_START_SECTION_\n\xc5\xbdivljenje in delo\n_START_PARAGRAPH_\nEhrlich je obiskoval celov\xc5\xa1ko gimnazijo (1881-1889), \xc5\xa1tudiral teologijo v Celovcu (1889-1893) in na Dunaju (1893-1897) ter bil 1897 promoviran za doktorja teologije. Kot kaplan je slu\xc5\xbeboval v Pliberku in Beljaku, kot prefekt v celov\xc5\xa1kem Marijani\xc5\xa1\xc4\x8du (1900-1902), bil podravnatelj (1902-1906) in ravnatelj (1906-1910) avstro-ogrskega gosti\xc5\xa1\xc4\x8da v Jeruzalemu. Leta 1909 ga je pape\xc5\xbe Pij X. imenoval za hi\xc5\xa1nega prelata. Po vrnitvi iz Palestine je bil profesor novozakonskega bibli\xc4\x8dnega \xc5\xa1tudija v Celovcu (1910-1920). Tukaj se je zelo trudil za vzgojo slovenskih dijakov. Ustanovil je Dija\xc5\xa1ki dom, ga vodil in deloma sam vzdr\xc5\xbeeval. Leta 1920 pa je nastopil slu\xc5\xbebo \xc5\xbeupnika in postal dekan in pro\xc5\xa1t v Tinjah na Koro\xc5\xa1kem.'